**Fra biografen til koncertsalen: mød James Bond live in concert**

**En af de største filmkoncerter nogensinde kommer til Danmark. *Casino Royale in Concert* opføres i Operaen i København d. 10. november - billetsalget starter søndag d. 8. april. Se filmen, mens du hører musikken opført live af Odense Symfoniorkester med David Firman som dirigent.**

I de seneste år er koncerter med musik fra film vokset markant i popularitet, og med god grund. Kombinationen af film og symfonisk musik i verdensklasse er simpelthen fremragende underholdning. Som det lød i en nylig artikel i Politiken: *Filmmusik er en gave for koncerten*. Nu kommer en af de allerstørste internationale produktioner indenfor feltet til Danmark: *Casino Royale in Concert* - en opsætning af musikken fra den bedst sælgende James Bond film nogensinde.

*Casino Royale in Concert* er udviklet igennem et samarbejde mellem *Film Concerts Live!, EON Productions,* og *Metro Goldwyn Mayer Studios (MGM).* For første gang i Danmark vil publikum få muligheden for at opleve James Bond på det store lærred, ledsaget på scenen af et symfoniorkester der spiller komponisten David Arnolds fortolkning af den ikoniske Bond-musik synkront med filmen. Koncerten opføres i Operaen på Holmen d. 10. november, hvor Odense Symfoniorkester akkompagnerer Daniel Craigs første optræden som James Bond.

Produktionen blev opført første gang i efteråret 2017 til stående ovationer i Royal Albert Hall i London. Netop Royal Albert har været banebrydende med deres konsekvente fokus på potentialet i kombinationen af film og symfonisk musik, med opsætninger af bl.a. Indiana Jones, Jurassic Park, og Harry Potter-universet. Resultatet har været udsolgte sale og flotte anmeldelser, og nu begynder tendensen for alvor at brede sig i Europa til publikums udtalte begejstring.

*Casino Royale in Concert* bliver opført i Operaen d.10. november, hvor komponisten bag musikken, **David Arnold**, suppleres af musikerne fra Odense Symfoniorkester med David Firman som dirigent. Filmen har et betragteligt dansk islæt i form af Jesper Christensen og Mads Mikkelsen, der spiller rollen som superskurken *Le Chiffre*, og derfor er det kun naturligt, at koncertrækken også kommer forbi Danmark. Glæd jer til en forrygende aften i selskab med Odense Symfoniorkesterog James Bond! **Om Casino Royale**

*Casino Royale* blev instrueret af New Zealandske Martin Campbell, og giver os et indblik i Bonds tidlige dage, lige da han havde opnået sin berygtede *licence to kill*. Hans modstander, den nådesløse *Le Chiffre* (Mads Mikkelsen), leger et drabeligt spil katten efter musen fra Madagaskar til Bahamas, med stop undervejs på et casino i Montenegro og et final showdown på kanalerne i Venedig.

Casino Royale var Daniel Craigs første optræden som James Bond, og ved udgivelsen i 2006 den bedst sælgende Bond-film nogensinde.

**Billetter og mere information:**

[https://www.ticketmaster.dk/event/446005](https://www.ticketmaster.dk/event/446005" \t "_blank)

**For mere information, kontakt:**

Kristina Sindberg / Have Kommunikation / [**kristina@have.dk**](mailto:kristina@have.dk) / 2486 0184

Morten Færman / Christopher Entertainment / [**morten@christopher.dk**](mailto:morten@christopher.dk) / 6080 3444